Nariadenie Komisie (ES) č. 1358/2003
z 31. júla 2003,
ktorým sa vykonáva nariadenie Európskeho parlamentu a Rady (ES) č. 437/2003 o štatistických výkazoch týkajúcich sa prepravy cestujúcich, nákladu a pošty v leteckej doprave a ktorým sa menia a dopĺňajú jeho prílohy I a II
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 437/2003 z 27. februára 2003 o štatistických výkazoch týkajúcich sa prepravy cestujúcich, nákladu a pošty v leteckej doprave [1], a najmä na jeho článok 10,
keďže:
(1) V súlade s článkom 10 nariadenia (ES) č. 437/2003 by Komisia mala stanoviť spôsoby vykonávania uvedeného nariadenia.
(2) Je potrebné vyhotoviť zoznam letísk spoločenstva, okrem tých, ktoré slúžia len nepravidelnej obchodnej leteckej doprave a stanoviť opatrenia týkajúce sa výnimiek.
(3) Je potrebné špecifikovať formát, v ktorom majú byť údaje prenášané, dostatočne presne stanoviť a zabezpečiť, aby také údaje boli spracovávané rýchlo a efektívne z hľadiska nákladov.
(4) Mali by sa vypracovať dojednania o šírení štatistických výsledkov.
(5) V súlade s prvou zarážkou článku 10 nariadenia (ES) č. 437/2003 by Komisia mala príslušne prispôsobiť podľa toho aj špecifikácie uvedené v prílohách.
(6) Je potrebné prispôsobiť štruktúru záznamu na prenos údajov, kódy a definície stanovené v prílohách I a II nariadenia (ES) č. 437/2003.
(7) Nariadenie (ES) č. 437/2003 by sa preto malo príslušne zmeniť a doplniť.
(8) Opatrenia uvedené v tomto nariadení sú v súlade so stanoviskom Výboru pre štatistický program ustanoveného rozhodnutím Rady 89/382/EHS, Euratom [2],
PRIJALA TOTO NARIADENIE:
Článok 1
Na účely článku 3 ods. 2, 4 a 5 nariadenia (ES) č. 437/2003 platí zoznam letísk spoločenstva, okrem tých, ktoré slúžia len nepravidelnej obchodnej leteckej doprave, a výnimiek, ktorý je uvedený v prílohe I k tomuto nariadeniu.
Článok 2
Na účely článku 7 nariadenia (ES) č. 437/2003 sa výsledky odovzdávajú podľa popisu dátových súborov a prenosového média, ktoré sú definované v prílohe II k tomuto nariadeniu.
Článok 3
Na účely článku 8 ods. 1 nariadenia (ES) č. 437/2003 Komisia šíri všetky údaje, ktoré členské štáty nevyhlásili ako dôverné, na akomkoľvek médiu a v akejkoľvek údajovej štruktúre.
Článok 4
Prílohy I a II nariadenia (ES) č. 437/2003 sa náhradzajú textom uvedeným v prílohe III k tomuto nariadeniu.
Článok 5
Toto nariadenie nadobúda účinnosť 20. deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 31. júla 2003